AIKONA VIR OOP VOORDEUR - Hennie Van Deventer
Lande sluit hul grense om hulle te beskerm teen vreemdelinge wat wetend of onwetend die Covid-19-virus kan binnebring. Die Kaapstad-Metro verwag – nee, eis – dat belastingbetalers hul voordeure oopgooi vir wildvreemde kontrakteurs wat nuwe koopkragmeters moet kom insit.
So 'n kennisgewing is Saterdag in ons buurt in posbusse gedruk. Ons word net 'n maand gegun om afsprake te maak. Wat die gevolg gaan wees as ons nie binne 'n maand reageer nie, word nie uitgestippel nie. Wel word vermaan: "Neem asseblief kennis dat die vervangings verpligtend is." Klink nogal onheilspellend.
Die tydsberekening slaan die asem weg. Die wêreld spartel opnuut in die kloue van die monstervirus, en vrese bestaan dat Paasnaweek-uitgelatenheid ook in Suid-Afrika tot 'n ernstige derde vlaag van die pandemie kan lei.
Nou word een en almal – ook kwesbare bejaardes met stringe komorbiditeite in hul lywe – voor hierdie onbekookte eis gestel. Jammer, in my oë sou dit onbesonne wees om gehoor te gee. Ek gaan NIE in hierdie risikotyd mense sonder enige bewys van hul Covid-status in my intieme lewensruimte toelaat nie.
Hoe moet ons weet hoe versigtig of onverskillig die kontrakteurs oor Covid-protokolle is? Hoe het hulle die Paasnaweek deurgebring? Was hulle nie in kontak met mense wat besmet is nie? Is hulle nie dalk self draers nie? Boonop word nie eens hul koorse gemeet soos wat by openbare plekke, van winkels tot kerke, normale gebruik is nie.
Klaarblyklik moet mense met voorbehoude tegemoet gekom word totdat hulle ingeënt is of die Covidkrisis bedaar het. Of nog beter: stel die projek uit totdat omstandighede gunstiger is.
Ek moet meld dat die kennisgewing eentalig Engels is. Nogal vreemd dat die DA sy stem dik maak oor Afrikaans by Maties maar vir die taalregte van sy Afrikaanse belastingbetalers nie dieselfde simpatie het as vir die taalregte van Afrikaanse studente nie. Politieke opportunisme?